ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Φεβρουαρίου 1995 για τροποποίηση της απόφασης 94/382/ΕΚ περί εγκρίσεως εναλλακτικών συστημάτων θερμικής επεξεργασίας για την επεξεργασία ζωικών αποβλήτων προέλευσης μηρυκαστικών, με σκοπό την αδρανοποίηση των παθογόνων παραγόντων της σπογγοειδούς εγκεφαλοπάθειας (95/29/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/667/ΕΟΚ του Συμβουλίου της 27ης Νοεμβρίου 1990 για τη θέσπιση υγειονομικών κανόνων για τη διάθεση και τη μεταποίηση ζωικών αποβλήτων, τη διάθεσή τους στην αγορά και την προστασία από τους παθογόνους οργανισμούς των ζωοτροφών ζωικής προέλευσης ή με βάση τα ψάρια, και για τροποποίηση της οδηγίας 90/425/ΕΟΚ (1), όπως τροποποιήθηκε από την οδηγία 92/118/ΕΟΚ (2), και ιδίως το παράρτημα ΙΙ κεφάλαιο ΙΙ παράγραφος 6 στοιχείο γ),

Εκτιμώντας:

ότι στην παράγραφο 6 στοιχείο α) του παραρτήματος ΙΙ κεφάλαιο ΙΙ της οδηγίας 90/667/ΕΟΚ απαιτείται τα υλικά υψηλού κινδύνου να θερμαίνονται σε θερμοκρασία πυρήνος τουλάχιστον 133 oC επί 20 λεπτά και υπό πίεση 3 bar μετά από τη μείωση του μεγέθους σωματιδίου των ακατέργαστων υλικών στα 50 mm-

ότι, εντούτοις, στην παράγραφο 6 στοιχείο γ) του παραρτήματος ΙΙ κεφάλαιο ΙΙ της εν λόγω οδηγίας, προβλέπεται η δυνατότητα χρησιμοποίησης και άλλων συστημάτων θερμικής επεξεργασίας- ότι, κατά συνέπεια, είχε εκδοθεί η απόφαση 92/562/ΕΟΚ της Επιτροπής της 17ης Νοεμβρίου 1992 περί εγκρίσεως εναλλακτικών συστημάτων θερμικής επεξεργασίας για την επεξεργασία υλικών υψηλού κινδύνου (3)-

ότι, ως αποτέλεσμα μιας επιστημονικής μελέτης σχετικά με τις φυσικές παραμέτρους οι οποίες πρέπει να εφαρμόζονται για την αδρανοποίηση των παθογόνων παραγόντων των νόσων scrapie και ΣΕΒ (σπογγοειδής εγκεφαλοπάθεια των βοοειδών), κατέστη δυνατό προσωρινά να εξακριβωθούν οι παράμετροι που χρησιμοποιούνται σε άλλες μεθόδους που περιγράφονται στην απόφαση 92/562/ΕΟΚ, χάρη στις οποίες οι εν λόγω παθογόνοι παράγοντες θα αδρανοποιηθούν-

ότι, κατά συνέπεια, η Επιτροπή έχει εκδώσει την απόφαση 94/382/ΕΚ της 27ης Ιουνίου 1994 περί εγκρίσεως εναλλακτικών συστημάτων θερμικής επεξεργασίας για την επεξεργασία ζωικών αποβλήτων προέλευσης μηρυκαστικών, με σκοπό την αδρανοποίηση των παθογόνων παραγόντων της σπογγοειδούς εγκεφαλοπάθειας (4) έτσι ώστε να θεσπιστούν οι παράμετροι που πρέπει να χρησιμοποιούνται για υλικό χαμηλού και υψηλού κινδύνου στα συστήματα που περιγράφονται στην απόφαση 92/562/ΕΟΚ- ότι, εντούτοις, οι παράμετροι που προσδιορίζονται στην απόφαση 94/382/ΕΚ για συστήματα συνεχούς απόδοσης είχαν θεσπιστεί για συστήματα στα οποία χρησιμοποιείται μέθοδος batch- ότι, κατά συνέπεια, τα κράτη μέλη δύνανται να επιτρέπουν συστήματα batch εφόσον πληρούνται οι ελάχιστες προϋποθέσεις που προσδιορίζονται στο άρθρο 2 παράγραφος 2 της απόφασης 94/382/ΕΚ για συνεχή συστήματα-

ότι, για τα συστήματα του κεφαλαίου VII είχε προσδιοριστεί μια ειδική φάση πήξης στο άρθρο 2 παράγραφος 2 της απόφασης 94/382/ΕΚ- ότι η φάση αυτή δεν αποτελεί μέρος της διαδικασίας αποστείρωσης και μπορεί να καταργηθεί-

ότι τα χοίρεια λίπη και τα λίπη μειωμένης λιποπεριεκτικότητας έχουν εξαιρεθεί από τις διατάξεις της απόφασης 94/382/ΕΚ- ότι είναι αναγκαίο να διασαφηνισθεί η τεχνική περιγραφή των εξαιρουμένων προϊόντων-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 94/382/ΕΚ τροποποιείται ως εξής:

1. Στο άρθρο 1 παράγραφος 2 σημείο vii), οι όροι "χοιρείων λιπών και λιπών μειωμένης λιποπεριεκτικότητας" αντικαθίστανται από τους όρους "λειωμένων λιπών".

2. Στο άρθρο 2 παράγραφος 2, στο εδάφιο που αρχίζει με τους όρους "κεφάλαιο VII (συνεχής / ατμοσφαιρική / χωρίς το λίπος" οι όροι "τα ανωτέρω πρέπει να έπονται πήξης σε μικρότερο του 80 o C για 30 έως 60 λεπτά" απαλείφονται.

3. Στο άρθρο 2 προστίθεται η ακόλουθη παράγραφος 6:

"6. Είναι επίσης δυνατόν να επιτρέπεται η χρήση συστημάτων batch με τα οποία πληρούνται οι ελάχιστες προϋποθέσεις που προβλέπονται στην παράγραφο 2 για τα διαρκή συστήματα τα οποία λειτουργούν σύμφωνα με τα κεφάλαια III, IV, VI ή VII."

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 13 Φεβρουαρίου 1995.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 363 της 27. 12. 1990, σ. 51.

(2) ΕΕ αριθ. L 62 της 15. 3. 1993, σ. 49.

(3) ΕΕ αριθ. L 359 της 9. 12. 1992, σ. 23.

(4) ΕΕ αριθ. L 172 της 7. 7. 1994, σ. 25.